A BIZOTTSÁG HATÁROZATA
(2009. február 10.)
a „Hordozható tűzoltó készülékek EN 3-8:2006 - 8. rész: Kiegészítő követelmények az EN 3-7-hez, a legfeljebb 30 bar megengedhető nyomású oltókészülékek kialakítására, nyomásállóságára és mechanikai vizsgálataira” elnevezésű szabvány hivatkozásának a nyomástartó berendezésekről szóló 97/23/EK irányelvvel összhangban történő közzétételéről
(az értesítés a C(2009) 739. számú dokumentummal történt)
(EGT-vonatkozású szöveg)
(2009/111/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nyomástartó berendezésekre vonatkozó tagállami jogszabályok közelítéséről szóló, 1997. május 29-i 97/23/EK európai parlamenti és tanácsi irányelvre (1) és különösen annak 6. cikkére,
tekintettel a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikkével összhangban létrehozott állandó bizottság véleményére,
mivel:
(1)
A 97/23/EK irányelv előírja, hogy a nyomástartó berendezéseket és rendszereket csak akkor lehet forgalomba hozni és üzembe helyezni, ha megfelelő felszerelésük, karbantartásuk és rendeltetésszerű használatuk esetén nem veszélyeztetik a személyek és adott esetben a háziállatok és vagyontárgyak egészségét, illetve épségét és biztonságát.
(2)
A nyomástartó berendezések és rendszerek feltételezhetően megfelelnek a 97/23/EK irányelv 3. cikkében meghatározott alapvető követelményeknek, ha megfelelnek az azon harmonizált szabványokat átültető nemzeti szabványoknak, melyek hivatkozási számai megjelentek az Európai Unió Hivatalos Lapjában.
(3)
A 97/23/EK irányelv 6. cikkének értelmében Svédország formális kifogást emelt az Európai Szabványügyi Bizottság (CEN) által 2006. november 2-án elfogadott EN 3-8:2006 szabvány ellen, melynek hivatkozásait még nem tették közzé az Európai Unió Hivatalos Lapjában.
(4)
Formális kifogásában Svédország megjegyzi, hogy az EN 3-8:2006 szabvány 5. szakasza nem határozza meg pontosan a használandó anyagok típusait és ezért nem felel meg a 97/23/EK irányelv I. mellékletének 4. pontjában szereplő alapvető követelményeknek.
(5)
Mivel az EN 3-8:2006 szabvány 5. szakasza előírja, hogy a bejelentett szervezetnek esetről esetre anyagértékelést kell végeznie (külön anyagértékelési módszer), nem feltétlenül szükséges megnevezni a használandó anyagok típusait. Ezenkívül konkrét műszaki előírások hiányában az EN 3-8:2006 szabvány 5. szakasza alapján nem tételezhető fel a 97/23/EK irányelv I. mellékletének 4. pontjában szereplő követelményeknek való megfelelés.
(6)
Ezenkívül Svédország vélekedése szerint amiatt, hogy nem kerültek feltüntetésre az EN 3-8:2006 szabvány 5. szakaszában az anyagok, a szóban forgó szabvány 6. szakaszából hiányoznak a 97/23/EK irányelv I. mellékletének 2.2.4. pontjában szereplő követelményeknek való megfeleléshez szükséges fontos információk.
(7)
A 97/23/EK irányelv I. mellékletének 2.2. szakasza bemutatja a nyomástartó berendezések megfelelő teherbírását biztosító módszereket, beleértve a számítási módszert vagy a számítás nélküli kísérleti tervezési módszert. A kísérleti tervezési módszer a 2.2.4. pont a) és b) alpontjában meghatározott vizsgálati programon alapul, mely szilárdsági próbát is magában foglal.
(8)
Az EN 3-8:2006 szabvány 6. szakasza a számítás nélküli kísérleti tervezési módszert írja elő. A 97/23/EK irányelv I. mellékletének 2.2.4. pontja értelmében több vizsgálatból álló vizsgálati programra van szükség. Abban az esetben, ha a gyártó a kísérleti tervezési módszert alkalmazza, a 97/23/EK irányelv nem zárja ki, hogy külön anyagértékelési módszerrel bizonyítható, hogy a felhasznált anyagok megfelelnek az anyagokra vonatkozó, az I. melléklet 4. pontjában meghatározott előírásoknak. Mivel az EN 3-8:2006 szabvány 5. szakasza nem tartalmaz az anyagokra vonatkozó különleges előírásokat, a berendezés gyártójának biztosítania kell, hogy a felhasznált anyagok megfeleljenek az irányelv I. mellékletének 4. pontjában meghatározott követelményeknek. Ennek alapján az anyagtulajdonságokat használnák a nyomáspróba paramétereként a kísérleti tervezési módszert vizsgáló program keretében, a berendezés megfelelőség-értékeléséért felelős bejelentett szervezet felügyelete mellett.
(9)
Svédország megjegyzi továbbá, hogy az EN 3-8:2006 hegesztési eljárásokról szóló 7.2.2. szakasz nem felel meg a 97/23/EK irányelv I. melléklete 3.1.2. pontjának, mivel - a felsorolt szabványokon kívül - egyéb elismert hegesztési EN-szabványokra való nyílt hivatkozást tartalmaz.
(10)
A 97/23/EK irányelv I. mellékletének 3.1.2. pontja meghatározza az állandó kötésekre vonatkozó követelményeket. Az EN 3-8:2006 szabvány 7.2.2. szakaszában az „egyéb szabványok elfogadhatók” hivatkozás nem megfelelő és nem elég konkrét megfogalmazás egy olyan szabvány esetében, melynek alapján a 97/23/EK irányelv követelményeinek való megfelelés feltételezhető. Az irányelv követelményeinek való megfelelést feltételező harmonizált szabványnak a tervezésre, a gyártásra és a vizsgálatokra vonatkozó konkrét műszaki előírásokat kell tartalmaznia annak érdekében, hogy segítse a gyártókat és lehetővé tegye, hogy a nyomástartó berendezések vélhetően megfeleljenek a vonatkozó alapvető követelményeknek. Mindazonáltal az EN 3-8:2006 7.2.2. szakaszában egy sor konkrét hivatkozás szerepel hegesztési előírásokat tartalmazó szabványokról. Így - bár a 7.2.2. szakasz szövegét javítani kell - nem lenne helyénvaló ennek okán lemondani a szabvány közzétételéről.
(11)
Végezetül Svédország úgy véli, hogy az EN 3-8:2006 szabványnak a nyomástartó berendezések különböző részeiben használt anyagok nyomon követhetőségéről szóló 7.3.1. szakasza pontatlan, nem ír elő konkrét műszaki megoldásokat, ezért annak alapján nem feltételezhető a 97/23/EK irányelv I. mellékletének 3.1.5. pontjában szereplő követelményeknek való megfelelés.
(12)
A 97/23/EK irányelv I. mellékletének 3.1.5. pontja (nyomonkövethetőség) előírja, hogy megfelelő eszközök által az átvételtől, illetve a gyártástól kezdve a legyártott nyomástartó berendezés átvételi eljárásáig bezárólag megfelelő eljárásokat kell alkalmazni a berendezés nyomásállóságához hozzájáruló elemeket alkotó anyagok azonosítására. E követelmény célja, hogy minden kétséget ki lehessen zárni a berendezéshez használt anyagra vonatkozó előírásokat illetően. A gyártók különböző eljárásokat alkalmazhatnak a gyártás jellemzőitől és módszereitől függően. A berendezés megfelelőség-értékelési eljárását lefolytató bejelentett szervezetnek esetről esetre meg kell vizsgálnia, hogy ezen eljárások megfelelnek-e az irányelv I. mellékletének 3.1.5. pontjában szereplő követelménynek. Így - bár a 7.3.1. szakasz szövegét javítani kell - nem lenne helyénvaló lemondani a szabvány hivatkozási számainak közzétételéről ennek okán.
(13)
Emiatt a Bizottság felkéri az Európai Szabványügyi Bizottságot, hogy három éven belül nyújtsa be az EN 3-8:2006 szabvány átdolgozott változatát, mely jobban figyelembe veszi majd a 97/23/EK irányelv alapvető követelményeinek való megfelelést. E megbízás végrehajtását követően és az eredményektől függően a szabvány jelenlegi változatával kapcsolatosan esetleges további határozatokat lehet tervbe venni.
(14)
Az EN 3-8:2006 szabvány hivatkozásait ezért közzé kell tenni az Európai Unió Hivatalos Lapjában,
ELFOGADTA EZT A HATÁROZATOT:
1. cikk
A „Hordozható tűzoltó készülékek EN 3-8:2006 - 8. rész: Kiegészítő követelmények az EN 3-7-hez, a legfeljebb 30 bar megengedhető nyomású oltókészülékek kialakítására, nyomásállóságára és mechanikai vizsgálataira” elnevezésű szabvány hivatkozását közzé kell tenni az Európai Unió Hivatalos Lapjában.
2. cikk
Ennek a határozatnak a tagállamok a címzettjei.
Kelt Brüsszelben, 2009. február 10-én.